Tolong jelaskan mengenai Liverpool dari Fabinho dalam bahasa melayu

2018–2019: Kejuaraan Liga Juara-Juara UEFA

Pada 28 Mei 2018, kelab Liga Perdana Inggeris, Liverpool mengumumkan bahawa Fabinho akan menandatangani kontrak bersama kelab tersebut dengan kontrak jangka panjang dengan bayaran awal sebanyak £39 juta dan berkuatkuasa pada 1 Julai 2018. Dalam perlawanan peringkat kumpulan Liga Juara-Juara UEFA, beliau membuat penampilan pertamanya bersama Liverpool dengan menggantikan Sadio Mané pada masa kecederaan dan menyaksikan Liverpool menang 3-2 ke atas Paris Saint-Germain di stadium Anfield. Pada 20 Oktober 2018, Fabinho membuat penampilan pertama sebagai pengganti dalam Liga Perdana Inggeris dengan kemenangan 1-0 ke atas Huddersfield Town. Seminggu kemudian, beliau diberi peluang untuk bermain penuh dalam permulaan liga pertamanya dengan kemenangan 4-1 di ke atas Cardiff City. Beliau bermain dalam bahagian posisi tengah bersama Georginio Wijnaldum dan mendapat pujian dari Sky Sports. Pada 17 Disember, Fabinho dinobatkan sebagai Pemain Terbaik Perlawanan Carlsberg setelah persembahannya yang baik menentang Manchester United dalam kemenangan 3-1. Pada 26 Disember 2018, Fabinho menjaringkan gol pertamanya buat Liverpool dalam kemenangan 4-0 menentang Newcastle United.

Pada awal Januari 2019, Fabinho bermain di posisi tengah pertahanan menentang Wolverhampton Wanderers dalam pusingan ketiga Piala FA dan juga menentang Brighton di Liga Perdana Inggeris. Berikutan persembahannya, pengurus Jurgen Klopp memujinya dan menyatakan bahawa beliau adalah "pilihan pemain tengah pertahanan". Pada 4 Mei 2019, beliau membantu pasukannya untuk menjaringkan gol buat Liverpool dengan kemenangan 3-2 ke atas Newcastle United. Pada 1 Jun 2019, Fabinho bermain 90 minit penuh buat Liverpool dalam perlawanan akhir kejohanan Liga Juara-Juara UEFA 2019 menentang Tottenham Hotspur. Fabinho juga memperoleh trofi pertamanya buat Liverpool setelah kelab tersebut menjuarai kejohanan Liga Juara-Juara UEFA buat kali keenam.